Labeko Koba

Labeko Koba Arrasateko leize bat zen, 1988an ia guztiz desegina errepide lan batzuengatik, baina suntsitu aurretik (eta ondoren, salbamenduzko indusketa egin baitzen) aztarna paleontologiko eta arkeologiko ugari eman dituena.

 Kokapena 
Arrasate ekialdeko maldetan zegoen Labeko Koba. Leizea ezaguna zen Arrasaten, eta 1936ko gerran babesleku gisa ere erabili zuten bonbardaketen garaian. 1971ko abenduan aztarna paleontologikoak aurkitu ziren lehen aldiz.

erdian|thumb|320x320px|Labeko Koba zegoen tokia, Arrasatetik ikusia.

1980ko hamarkadan, Arrasateko saihesbide proiektuak leizearen gehienaren suntsitzea ekarri zuen, baina zenbait hilabetez salbamenduko indusketa egin zen 1987 eta 1988 artean, zeinean milaka aztarna edo objektu bildu eta inbentariatu ziren. Estratrigrafia azterketa konpletoak ere egin ziren. Orduan bildutako aztarnen eta datuen azterketak jarraitu du harrezkero.

 Paleontologia 
1971eko lehen aurkikuntza hiena baten gorotz bat izan zen. Ondoren, hezur asko aurkitu ziren. Aztarna asko hienen ehiza eta sarraskitze jardueren ondorio dira, eta hienak eta gizakiak bertan bizi izan zirela ondorioztatu da. Gizakien hezurrik edo arte labarrik ez da aurkitu, baina bai tresna litikoak eta okupazioaren beste arrasto batzuk.

Aurkitu diren animalien hezurren artean daude: leizeetako hienak, bisonteak, zaldiak, elur-oreinak, Megaloceros giganteus orein erraldoiak, errinozero iletsuak eta mamutak.

 Gizakien aztarnak 
Gizakiek egindako materialen eta utzitako aztarnen antzinatasuna duela 44.000 urte eta 37.000 urte artean datatu da, eta industri proto-aurignaciar eta aurignaciar goiztiar gisa sailkatu dituzte. Gizaki modernoen edo Cro-Magnonen lehen agerpena Europa Mendebaldean industria eta garai horiekin lotzen da, eta hortaz, Labeko Koban izan ziren gizaki haiek.

Industria litiko horren ezaugarri bat da bertan edo inguruan sortuak eta erabili bezala botatakoak direla nagusiki. Horrek esan nahi du Labeko Kobaren inguruan eskura eta erraz aurkitzeko moduan zeuzkatela gizakiek harri aproposak, eta ez zeuketela haiekin batetik bestera ibili beharrik, baizik eta, erabiltzeko beharra sortzen zenean, bertantxe zutela materiala.
 Erreferentziak 

 Kanpo estekak 

Kategoria:Arrasateko historia
Kategoria:Euskal Herriko aztarnategi arkeologikoak
Kategoria:Euskal Herriko historiaurreko leizeak
Kategoria:Gipuzkoako leizeak
Kategoria:Arrasateko geografia
Kategoria:Suntsitutako leizeak